Folketing
2007-01-23

Jeg mener faktisk, vi har en klippekortordning, hvad angår taletiden. Vi får jo sjældent mere end 1 minut ad gangen. Jeg har et spørgsmål om de skærpede krav vedrørende mere end 8 timers transport. Ministeren sagde bl.a.: Dyretransporten, som udgår fra Danmark, skal naturligvis gennemføres i overensstemmelse med de regler, vi har fastsat på området, fra transporten starter, og til den slutter. Men lidt senere siger ministeren også: Men den ansvarlige for dyretransporter over 8 timer, som ikke lever op til de skærpede arealkrav, vil selvfølgelig kunne straffes for den del af transporten, som foregår i Danmark. Jeg synes, det er lidt selvmodsigende, og jeg vil godt have ministeren til at udrede: Er det hele vejen fra gården, hvor man starter dyretransporten, og helt til bestemmelsesstedet, eller hvad ligger der i den anden bemærkning om den del af transporten, som foregår i Danmark? (Kort bemærkning).